वास्कोः बॉक्सायट ट्रकांतल्यान सडा चौक, बायणा उड्डाण पूल, वरुणापुरी चौक मजगतीं व्हड प्रमाणांत रस्त्यार गळटी जायत आशिल्ले खातीर समाजीक कार्यकर्ते शंकर पोळजी हांणी तिडक उक्तायली. ह्या बॉक्सायटाच्या तुकड्यांचेर दुचाकीचे रोद निसरून एखाद्या दुचाकी चालकाचो बळी वचचें पयलीं रस्त्याचे कुशीक जाग्याजाग्यांनी एकठांय जाल्ले बॉक्सायटाचे तुकडे, फातर बी कुशीक काडचे अशी मागणी तांणी केली.
 ह्या प्रकरणांत लक्ष ओडपा खातीर तांणी सोमारा हातांत सान्न घेवन बायणा उड्डाण पुलार सान्न मारून रस्तो निवळ करपाचो यत्न केलो. मजगतीं, ह्या प्रकरणांत योग्य कारवाय जाली ना जाल्यार आपूण रस्त्यारूच न्हिदतलों अशी शिटकावणी तांणी दिली.
 मुरगांव बंदरांत निर्यात केल्लो बॉक्सायट ट्रकां वरवीं कर्नाटकांत व्हरतात. मुरगांव बंदरांतल्यान बॉक्सायट घेवन वचपी ट्रक सडा चौकांतल्यान बायणा उड्डाण पूल, वरुणापुरी चौक सावन मुखार वतात.
 मजगतीं, ट्रकांतल्यान पडिल्ले बॉक्सायडाचे तुकडे बायणा उड्डाण पुलार व्हड प्रमाणांत दिसतात. ह्या मार्गान सगले तरेचीं वाहनां वतात. रस्त्याच्या व्हॉल्तार रस्त्या कुशीक बॉक्सायडाचे तुकडे एकठांय जाल्ल्यान ह्या मार्गान प्रवास करपी दुचाकी चालकांक त्रास जावंक लागला. रस्त्यार पडिल्ले बॉक्सायडाचे तुकडे चुकोवपा खातीर तांकां सर्कस करची पडटा.
 ह्या बॉक्सायडाच्या तुकड्या वयल्यान दुचाकीचें रोद गेल्यार तें स्लीप जावन अपघात जावपाची भिरांत आसता. ह्या प्रकणांत एमपीए, येरादारी करप्यांनी लक्ष घालून ते फातर कुशीक काडपाची गरज आसा. पूण अजून कसलीच हालचाल दिसून येता. घडये एखादो अपघात जावपाची वाट बी संबंदीत पळयतात आसुये असो पोळजी हांणी थोमणो मारलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 